U-I-179/04
Natisni
Opravilna št.:
U-I-179/04
Datum odločitve:
17. 11. 2005
ECLI:
ECLI:SI:USRS:2005:U.I.179.04
Akt:
Uredba o Krajinskem parku Sečoveljske soline (Uradni list RS, št. 29/01),  1., 2. in 27. čl.
Izrek:
Pobuda za začetek postopka za oceno ustavnosti in zakonitosti 1., 2. in 27. člena Uredbe o Krajinskem parku Sečoveljske soline (Uradni list RS, št. 29/01) se zavrže.
Evidenčni stavek:
Pobudnik s splošnim zavzemanjem za drugačno normativno ureditev varstva naravne dediščine ne more izkazati neposrednega pravnega interesa za oceno skladnosti Uredbe z Ustavo in zakoni.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 162.2, Ustava [URS] 
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Evelino Fatorič, Sečovlje
Datum vloge:
28. 6. 2004
Vrsta odločitve:
sklep
Vrsta rešitve:
zavrženje
Dokument:
US25238
Dokument v PDF obliki:
U-I-179-04.pdf
101 KB
Prenesite datoteko
U-I-179/04-7
17. 11. 2005
SKLEP
Ustavno sodišče je v postopku za preizkus pobude Evelina Fatoriča iz Seče, ki ga zastopa Boris Cepuder, odvetnik v Ljubljani, na seji dne 17. novembra 2005
sklenilo:
Pobuda za začetek postopka za oceno ustavnosti in zakonitosti 1., 2. in 27. člena Uredbe o Krajinskem parku Sečoveljske soline (Uradni list RS, št. 29/01) se zavrže.
Obrazložitev
1. Pobudnik kot prebivalec polotoka Seča izpodbija Uredbo o Krajinskem parku Sečoveljske soline (v nadaljevanju Uredba), ker ne ureja celotnega polotoka kot naravne dediščine. Polotok Seča naj bi imel varovalni status od pripojitve "Cone B" k FLRJ leta 1954. Pred uveljavitvijo Uredbe naj bi status parka določal Odlok o razglasitvi Krajinskega parka Sečoveljske soline (Uradne objave, št. 5/90 – v nadaljevanju Odlok). Z Uredbo naj bi bil zmanjšan obseg parka za tretjino, zavarovane naj bi bile le soline. Z zmanjšanim obsegom zavarovanja naravne dediščine naj bi bila omogočena gradnja. Občina Piran naj bi predvidela gradnjo marine na severu polotoka, na zahodu naj bi bilo v načrtu zasipavanje v morje, predvidena naj bi bila gradnja hotela, arboretuma, parkirišča, rekonstrukcija ceste. Izpodbijana Uredba naj bi bila v neskladju z Zakonom o ohranjanju narave (Uradni list RS, št. 56/99 in nasl. – ZON), z Zakonom o vodah (Uradni list RS, št. 62/02  in nasl. – ZV-1), s Pomorskim zakonikom (Uradni list RS, št. 26/01 in nasl. – PZ) in s 153. členom Ustave.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 – v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Iz pobude in predložene dokumentacije ni razvidno, kako bi se z razveljavitvijo izpodbijanih določb izboljšal pobudnikov pravni položaj. Po ustaljeni ustavnosodni presoji pobudnik s splošnim zavzemanjem za drugačno normativno ureditev varstva naravne dediščine ne more izkazati neposrednega pravnega interesa za oceno skladnosti Uredbe z Ustavo in zakoni. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodnika Lojze Janko, mag. Marija Krisper Kramberger, Milojka Modrijan, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj